આખા ગૃપે ચાલવાનું શરૂ કર્યું. રસ્તામાં એક અંડર કન્સ્ટ્રક્શન ઈમારત બતાવીને કહે કે આ મીનારો મહારાણા પ્રતાપે બનાવડાવ્યો હતો જે સાત માળનો હતો ને તેના પર દીવડાઓ થતાં જે છેક દિલ્હી થી દેખાતાં (૨૫૦ કીમી !) બાદશાહને હિન્દુ ધર્મની આ વાત ન ગંમી એટલે એણે લશ્કર મોકલી ઉપરના ચાર માળ કપાવી નાંખ્યા (કાતરથી કપાય?) હવે આ ખંડેર છે. અમે કહ્યું ચાલો જોવા જઈએ તો કહે સમય નથી, છતાંય અમે ત્રણ જણા તે તરફ ગયાં તો કહે તે લશ્કરની જગ્યા છે, હાઈ એલર્ટ પર છે, એટલે ત્યાં ન જવાય. રસ્તામાં એક બે ઉંચી ઈમારતો બતાવી કહે આ ગૌશાળામાં પાંચ હજાર વૃધ્ધ અને બિન ઉત્પાદક (વૃધ્ધાવસ્થાને લીધે દૂધ ન આપી શકનારી) ગાયો પાળવામાં આવે છે.